Charlotte Dyremose (KF), 2006-11-23:
Som hr. Mikkel Dencker var inde på, er det her også en del af finanslovaftalen for næste år.
Og som hr. Mikkel Dencker også fik nævnt, er det her en af en lang række ændringer af afgifter, som vi i kredsen af regeringspartierne, Venstre og De Konservative, og Dansk Folkeparti over de seneste år har lavet en løbende vurdering af: Hvornår er det hensigtsmæssigt at sænke nogle afgifter?
Sagen er jo den, at når man tager ned til grænsen, køber man mange forskellige ting.
Nogle køber kun en enkelt ting, men andre køber mange forskellige ting.
Derfor må vurderingen hele tiden gå ud på: Hvordan gør vi det, om jeg så må sige, mindst muligt attraktivt at tage ned over grænsen og fylde, jeg ville sige indkøbskurven, men det er nok snarere indkøbsvognen?
Sagen er jo den, at man selvfølgelig, når man nu er dernede alligevel, lige så godt kan få lidt af det hele med.
Derfor er det her, som vi ser det fra konservativ side, kun en lille brik i det løbende spil.
Sagen er jo den, at går afgifterne til Tyskland, mister vi dem i den danske statskasse, og så mister vi dermed en del af grundlaget for at finansiere vores danske velfærdssamfund.
Derfor er det vigtigt, at vi løbende holder øje med, hvor det er hensigtsmæssigt at sænke nogM022S14881543tojo.fm Page 1527 Wednesday, February 7, 2007 12:44 PM le af afgifterne på de grænsefølsomme varer.
En af tingene her er så sodavandsafgiften eller mineralvandsafgiften, som den rigtigt hedder.
Spørgsmålet er, hvilket nogle har været inde på: Vil det så betyde, at nogle forældre – nu hvor vi sænker prisen med de her få øre – beslutter sig for fuldstændig at fralægge sig ansvaret og bare lade lille Per storme hen og købe en hel masse flere sodavand, for nu sparer de 30 øre, og så har de ikke noget forældreansvar længere?
Forældre er i hvert fald for de flestes vedkommende naturligvis ansvarsfulde mennesker, og derfor har forældre et personligt ansvar for at sørge for, at deres børn får sund og ernæringsrigtig kost, herunder naturligvis at sodavand drikkes i begrænsede mængder.
Spørgsmålet er så, hvornår det er nemmest at leve op til sit personlige ansvar over for sine børn
Er det nemmest, når man skal hen i kiosken for at hente en enkelt halvliters sodavand, eller er det lettere, når der står fem kasser cola nede i kælderen?
Det er sådan set noget af det, diskussionen går ud på.
Fra konservativ side kan vi godt forestille os, at det, når der først står fem kasser cola og ligger ti kilo chokolade nede i kælderen, er meget svært at overbevise lille Per om, at det først skal bruges på lørdag.
Derfor er der naturligvis også en stor effekt af det at have en masse stående nede i kælderen.
Det væsentlige her er for det første, at forældre naturligvis har et personligt ansvar for deres børns sundhedstilstand, og for det andet, at vi som politikere har et ansvar for, at de afgiftskroner, danskerne betaler, også primært lægges i den danske statskasse, så vi kan sikre fremtidens velfærd, og så vi kan være der for de forældre og de børn, som ikke har evnen til eller muligheden for at tage et personligt ansvar og klare sig selv.
Med hensyn til den anden del af lovforslaget er der tale om, at der bliver indført en pant på kildevandsflasker, og derfor sænkes emballageafgiften tilsvarende.
Det vil dermed være et godt og miljørigtigt tiltag.
Vi kan i det hele taget støtte forslaget.